title: 2018 m. liepos 18 d. Komisijos įgyvendinimo reglamentas (ES) 2018/1048, kuriuo nustatomi su nustatytų charakteristikų navigacija susiję oro erdvės naudojimo reikalavimai ir veiklos procedūros

text:
26.7.2018

                  LT

                  Europos Sąjungos oficialusis leidinys

                  L 189/3

         KOMISIJOS ĮGYVENDINIMO REGLAMENTAS (ES) 2018/1048
         2018 m. liepos 18 d.
         kuriuo nustatomi su nustatytų charakteristikų navigacija susiję oro erdvės naudojimo reikalavimai ir veiklos procedūros
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje, įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 8b straipsnio 6 dalį,
         kadangi:

                     (1)

                     dėl nuolatinio aviacijos augimo vis didėja turimos oro erdvės naudojimo poreikis, todėl vis aktualiau yra ją naudoti kuo veiksmingiau ir efektyviau. Oro eismo valdymo/oro navigacijos paslaugų teikimas naudojant nustatytų charakteristikų navigaciją (PBN) gali užtikrinti saugą, pajėgumą ir efektyvumą, nes taip optimizuojami oro eismo paslaugų maršrutai ir artėjimo tūpti pagal prietaisus procedūros. Kad būtų galima gauti tą naudą ir pagerinti Europos oro eismo valdymo tinklo veikimą, turėtų būti nustatyti suderinti su PBN susiję oro erdvės naudojimo reikalavimai ir veiklos procedūros;

                     (2)

                     tie su PBN susiję reikalavimai ir procedūros turėtų būti grindžiami Tarptautinės civilinės aviacijos organizacijos (ICAO) parengtomis taisyklėmis, o jų įgyvendinimas turėtų atitikti ICAO bendrąjį oro navigacijos planą (2) ir Europos oro eismo valdymo pagrindinį planą (3);

                     (3)

                     Komisijos įgyvendinimo reglamento (ES) Nr. 923/2012 (4) priede, visų pirma jo SERA.5015 dalies a punkte, Komisijos reglamento (ES) Nr. 965/2012 (5) III priede, visų pirma jo ORO.GEN.110 dalies d punkte, Reglamento (EB) Nr. 216/2008 9 straipsnio 1 dalyje, įgyvendintoje Komisijos reglamento (ES) Nr. 452/2014 (6) I priedu, visų pirma jo TCO.205 dalimi, reikalaujama, kad orlaivis būtų tinkamai įrengtas, o skrydžio įgula būtų tinkamai kvalifikuota vykdyti skrydį pagal numatytą maršrutą arba procedūrą. Tie reikalavimai turėtų būti papildyti bendrais oro erdvės naudojimo reikalavimais, kuriuose būtų nurodytos atitinkamos skrydžių procedūros ir maršrutai;

                     (4)

                     numatoma, kad įgyvendinus PBN intensyvaus eismo oro uostų skrydžių valdymo rajonuose, kaip reikalaujama Komisijos įgyvendinimo reglamente (ES) Nr. 716/2014 (7), padidėtų artėjimo tūpti trajektorijos tikslumas ir būtų lengviau sudaryti oro eismo eilę ankstesniame etape, kad būtų galima sumažinti degalų sąnaudas ir poveikį aplinkai žemėjimo ir atvykimo etapais. Siekiant palengvinti įgyvendinimą, šio reglamento reikalavimai turėtų derėti su Įgyvendinimo reglamento (ES) Nr. 716/2014 reikalavimais;

                     (5)

                     turėtų būti skatinama naudotis palydovinėmis signalų tikslinimo sistemomis, visų pirma Europos geostacionarine navigacine tinklo sistema (EGNOS), nes dėl saugos ir ekonominio efektyvumo dera įdiegti artėjimo tūpti pagal kurso radijo švyturio režimo naudojant vertikaliuosius orientyrus (LPV) ir minimumus procedūras. Tačiau turėtų būti sudarytos sąlygos vykdyti skrydžius panaudojant kitas PBN galimybes, be LPV, numatant ir kitus minimumus;

                     (6)

                     rengiant Europos maršrutų tinklo gerinimo planą, Komisijos reglamente (ES) Nr. 677/2011 (8) nurodytas tinklo valdytojas pagal tą reglamentą turi remtis bendro sprendimų priėmimo procesu. Atitinkamai, kiek tai susiję su oro eismo valdymo/oro navigacijos paslaugų teikimu pagal šį reglamentą, tinklo valdytojas turėtų koordinuoti veiksmus su oro eismo valdymo/oro navigacijos paslaugų teikėjais, visų pirma siekdamas užtikrinti, kad perėjimo prie en route tinklo arba iš jo tikslais naudojami oro eismo paslaugų maršrutai atitiktų naudojamų standartinių išskridimo pagal prietaisus (SID) maršrutų ir standartinių atvykimo pagal prietaisus (STAR) maršrutų specifikacijas;

                     (7)

                     šiame reglamente nustatyti su PBN įgyvendinimu susiję reikalavimai oro eismo valdymo/oro navigacijos paslaugų teikėjams turėtų apimti, visų pirma, atitinkamus reikalavimus, kad visuose kilimo ir tūpimo takų galuose būtų įgyvendintos 3D artėjimo tūpti procedūros, o jei tie paslaugų teikėjai yra nustatę SID maršrutų arba STAR maršrutų, kad būtų įgyvendinti tie maršrutai. Tačiau tų reikalavimų taikymas tam tikromis aplinkybėmis gali turėti didelių neigiamų padarinių, kurie nusvertų galimą saugos, pajėgumo ir efektyvumo naudą. Todėl oro eismo valdymo/oro navigacijos paslaugų teikėjai turėtų turėti teisę tokiais atvejais nukrypti nuo tų reikalavimų ir jiems turėtų būti taikomi tam tikri alternatyvūs reikalavimai, kurie būtų geriau pritaikyti prie tų konkrečių aplinkybių, tačiau jų nauda vis dar būtų kuo didesnė;

                     (8)

                     be to, siekiant saugiai ir sklandžiai pereiti prie naujų reikalavimų, oro eismo valdymo/oro navigacijos paslaugų teikėjams pagrįstą laikotarpį turėtų būti leidžiama teikti savo paslaugas naudojantis ne tik PBN pagal šiame reglamente nustatytus reikalavimus, bet ir kitomis priemonėmis. Tačiau, atsižvelgiant į poreikį racionalizuoti oro eismo valdymo ir oro navigacijos paslaugų teikimą ir išvengti nereikalingų išlaidų, visų pirma oro erdvės naudotojams, susijusių su daugelio lygmenų navigacijos infrastruktūra, nuo 2030 m. birželio 1 d. jiems neturėtų būti leidžiama to daryti, išskyrus atvejus, kai taikomos nepaprastosios padėties priemonės;

                     (9)

                     siekiant užtikrinti saugą, reikėtų užtikrinti sklandų ir koordinuotą perėjimą prie oro eismo valdymo/oro navigacijos paslaugų teikimo naudojant nustatytų charakteristikų navigaciją pagal šio reglamento reikalavimus. Todėl oro eismo valdymo/oro navigacijos paslaugų teikėjai turėtų laiku ir veiksmingai imtis visų šiam tikslui būtinų priemonių. Tos priemonės turėtų apimti perėjimo plano, kurį kiekvienas paslaugų teikėjas turėtų atnaujinti, kad būtų atsižvelgta į visus su pereinamuoju laikotarpiu susijusius pokyčius, sudarymą. Tie perėjimo planai ir bet kokie jų atnaujinimai, kurie yra reikšmingi dėl to, kad yra susiję su esminiais plano pakeitimais ir gali iš esmės paveikti suinteresuotųjų šalių interesus, turėtų būti sudaromi po konsultacijų su suinteresuotosiomis šalimis, siekiant užtikrinti, kad prireikus būtų atsižvelgta į jų nuomonę, ir gavus kompetentingos institucijos patvirtinimą, siekiant užtikrinti, kad būtų laikomasi šiame reglamente, ypač 4 straipsnio 1 dalyje, nustatytų reikalavimų;

                     (10)

                     išimtiniais atvejais gali susidaryti aplinkybės, kai, įgyvendinus šiame reglamente nustatytus PBN reikalavimus, oro eismo valdymo/oro navigacijos paslaugų teikėjai negalės teikti savo paslaugų pagal tuos reikalavimus dėl nenumatytų priežasčių. Nedarant poveikio tų paslaugų teikėjų pareigai imtis visų pagrįstų priemonių, kurias jie gali kontroliuoti, kad būtų užkirstas kelias susidaryti tokioms aplinkybėms, o jei jos vis dėlto susidaro, kad būtų kuo greičiau atkurta atitiktis tiems reikalavimams, jų turėtų būti reikalaujama imtis būtinų nepaprastosios padėties priemonių, kad galėtų toliau saugiai teikti savo paslaugas kitomis priemonėmis, visų pirma taikydami įprastas navigacijos procedūras;

                     (11)

                     reikia suteikti pakankamai laiko susijusioms šalims užtikrinti šio reglamento laikymąsi. Reikalavimas išimtinai naudoti tik PBN turėtų būti taikomas nuo tinkamos vėlesnės datos, kad būtų pakankamai laiko saugiai ir sklandžiai pereiti prie naujos tvarkos. Be to, tam tikros priedo nuostatos taip pat turėtų būti taikomos nuo tinkamos vėlesnės datos, atsižvelgiant į tai, kad reikia papildomai laiko susijusioms šalims prisitaikyti prie atitinkamų reikalavimų;

                     (12)

                     šiame reglamente nustatytos priemonės parengtos remiantis Europos aviacijos saugos agentūros nuomone, pateikta pagal Reglamento (EB) Nr. 216/2008 17 straipsnio 2 dalies b punktą ir 19 straipsnio 1 dalį;

                     (13)

                     šiame reglamente nustatytos priemonės atitinka Europos Parlamento ir Tarybos reglamento (EB) Nr. 549/2004 (9) 5 straipsniu įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas ir taikymo sritis

               1.   Šiuo reglamentu nustatomi su nustatytų charakteristikų navigacija susiję oro erdvės naudojimo reikalavimai ir veiklos procedūros.

               2.   Šis reglamentas taikomas oro eismo valdymo/oro navigacijos paslaugų (OEV/ONP) teikėjams ir aerodromų operatoriams (toliau – OEV/ONP teikėjai), kurie yra atsakingi už artėjimo tūpti pagal prietaisus procedūrų įgyvendinimą arba oro eismo paslaugų (OEP) maršrutų sudarymą ir kurie teikia savo paslaugas šioje oro erdvėje:

                           a)

                           virš teritorijos, kuriai taikoma Sutartis;

                           b)

                           bet kurioje kitoje oro erdvėje, kurioje už oro navigacijos paslaugų teikimą atsako valstybės narės, laikydamosi Europos Parlamento ir Tarybos reglamento (EB) Nr. 551/2004 (10) 1 straipsnio 3 dalies.

            2 straipsnis
            Apibrėžtys
            Šiame reglamente vartojamų terminų apibrėžtys:
            1)   nustatytų charakteristikų navigacija (PBN)– Reglamento (ES) Nr. 965/2012 2 straipsnio 5 punkte apibrėžta nustatytų charakteristikų navigacija;
            2)   oro eismo paslaugų maršrutas– Įgyvendinimo reglamento (ES) Nr. 923/2012 2 straipsnio 46 punkte apibrėžtas oro eismo paslaugų maršrutas;
            3)   artėjimo tūpti pagal prietaisus procedūra– Įgyvendinimo reglamento (ES) Nr. 923/2012 2 straipsnio 90 punkte apibrėžta artėjimo tūpti pagal prietaisus procedūra;
            4)   įprastos navigacijos procedūros– oro eismo paslaugų maršrutai ir artėjimo tūpti pagal prietaisus procedūros, grindžiami naudojimusi antžeminėmis navigacijos priemonėmis, kurios neužtikrina galimybės laikytis šiame reglamente nustatytų PBN reikalavimų;
            5)   kilimo ir tūpimo pagal prietaisus takas– Komisijos reglamento (ES) Nr. 139/2014 (11) I priedo 22 punkte apibrėžtas kilimo ir tūpimo pagal prietaisus takas;
            6)   navigacijos specifikacija– orlaiviui ir jo įgulai taikomų reikalavimų, būtinų nustatytų charakteristikų navigacijos skrydžiams vykdyti nustatytoje oro erdvėje, visuma;
            7)   būtinųjų navigacijos charakteristikų (RNP) X specifikacija– rajono navigacija grindžiama navigacijos specifikacija, apimanti reikalavimą orlaivyje naudoti charakteristikų stebėjimo ir įspėjimo sistemą; X – šoninės navigacijos tikslumas jūrmylėmis arba skrydžio tipas ir reikalingos funkcinės ypatybės;
            8)   šoninė navigacija (LNAV), šoninė navigacija ir vertikalioji navigacija (LNAV/VNAV) ir kurso radijo švyturio režimas naudojant vertikaliuosius orientyrus (LPV)– pavadinimai, kuriais artėjimo tūpti schemose, kuriose vaizduojamos pasaulinės palydovinės navigacijos sistema (GNSS) grindžiamos prie būtinųjų navigacijos charakteristikų artėjimo tūpti (RNP APCH) priskiriamos artėjimo tūpti procedūros, žymimi įvairių tipų minimumai;
            9)   spindulys iki nustatytojo taško (RF)– pastovaus spindulio žiedinė trajektorija apie nustatytą posūkio centrą, kuri baigiasi nustatytu tašku;
            10)   dvimatis (2D) artėjimas tūpti– artėjimo tūpti pagal prietaisus procedūra, laikoma Įgyvendinimo reglamento (ES) Nr. 923/2012 2 straipsnio 90 punkte apibrėžta netiksliojo artėjimo tūpti procedūra;
            11)   trimatis (3D) artėjimas tūpti– artėjimo tūpti pagal prietaisus procedūra, laikoma Įgyvendinimo reglamento (ES) Nr. 923/2012 2 straipsnio 90 punkte apibrėžta artėjimo tūpti pagal vertikaliuosius orientyrus arba tiksliojo artėjimo tūpti procedūra;
            12)   palydovinė signalų tikslinimo sistema (SBAS)– didelės aprėpties signalų tikslinimo sistema, kurioje GNSS naudotojas gauna signalų tikslinimo informaciją iš palydovinio ryšio siųstuvo;
            13)   rajono navigacijos (RNAV) X specifikacija– rajono navigacija grindžiama navigacijos specifikacija, kuria nereikalaujama orlaivyje naudoti charakteristikų stebėjimo ir įspėjimo sistemos; X – šoninės navigacijos tikslumas jūrmylėmis;
            14)   standartinio atvykimo pagal prietaisus (STAR) maršrutas– pagal skrydžių pagal prietaisus taisykles nustatytas atvykimo maršrutas, jungiantis pagrindinį tašką, paprastai oro eismo paslaugų (ATS) maršruto tašką, su tašku, kuriame gali būti pradėta vykdyti paskelbta artėjimo tūpti pagal prietaisus procedūra;
            15)   standartinio išvykimo pagal prietaisus (SID) maršrutas– pagal skrydžių pagal prietaisus taisykles nustatytas išvykimo maršrutas, jungiantis aerodromą su nurodytu pagrindiniu tašku, paprastai specialaus ATS maršruto tašku, kuriame prasideda skrydžio en route etapas;
            16)   navigacijos funkcija– išsamiai nustatytas navigacijos sistemos gebėjimas tenkinti skrydžių, siūlomų oro erdvėje, poreikius;.

            3 straipsnis
            Nustatytų charakteristikų navigacijos reikalavimai
            Oro eismo valdymo/oro navigacijos paslaugų teikėjai laikosi priedo PBN skyriuje išdėstytų nustatytų charakteristikų navigacijos įgyvendinimo reikalavimų.

            4 straipsnis
            Pereinamojo laikotarpio priemonės

               1.   Oro eismo valdymo/oro navigacijos paslaugų teikėjai imasi būtinų priemonių, kad užtikrintų sklandų ir saugų perėjimą prie savo paslaugų teikimo naudojant nustatytų charakteristikų navigaciją pagal 3 straipsnį.
               Tos priemonės apima perėjimo plano parengimą ir įgyvendinimą. Oro eismo valdymo/oro navigacijos paslaugų teikėjai savo perėjimo planą nuolat atnaujina.
               Perėjimo planas turi derėti su Europos oro eismo valdymo pagrindiniu planu ir Europos Parlamento ir Tarybos reglamento (EB) Nr. 550/2004 (12) 15a straipsnyje nurodytais bendrais projektais.

               2.   Oro eismo valdymo/oro navigacijos paslaugų teikėjai dėl perėjimo plano projekto ir visų reikšmingų jo atnaujinimų konsultuojasi su visomis toliau išvardytomis šalimis ir, kai tinkama, atsižvelgia į jų nuomonę:

                           a)

                           aerodromų operatoriais, oro erdvės naudotojais ir oro erdvės naudotojams atstovaujančiomis organizacijomis, kuriems jų paslaugų teikimas daro poveikį;

                           b)

                           tinklo valdytoju, nurodytu Reglamento (ES) Nr. 677/2011 3 straipsnio 1 dalyje;

                           c)

                           oro eismo valdymo/oro navigacijos paslaugų teikėjais, kurie savo paslaugas teikia gretimuose oro erdvės blokuose.

               3.   Pasikonsultavę, kaip nurodyta 2 dalyje, oro eismo valdymo/oro navigacijos paslaugų teikėjai pateikia konsultacijų rezultatus ir perėjimo plano arba reikšmingo jo atnaujinimo projektą tvirtinti už atitinkamą oro erdvę atsakingai kompetentingai institucijai.
               Kompetentinga institucija patikrina, ar perėjimo plano arba jo esminio atnaujinimo projektas atitinka šio reglamento reikalavimus ir visų pirma ar jame atsižvelgiama, kai tinkama, į oro erdvės naudotojų, įskaitant tuos, kurie vykdo skrydžius valstybiniais orlaiviais, nuomonę. Kompetentingos institucijos valstybė narė gali numatyti, kad toks patikrinimas būtų atliekamas derinant su kitomis atitinkamomis tos valstybės narės institucijomis.
               Kompetentinga institucija nepagrįstai nedelsdama informuoja oro eismo valdymo/oro navigacijos paslaugų teikėjus apie tokio patikrinimo rezultatus. Oro eismo valdymo/oro navigacijos paslaugų teikėjai perėjimo planą arba reikšmingą jo atnaujinimą nustato ir įgyvendina tik gavę tos kompetentingos institucijos pranešimą, kad ji patvirtino perėjimo plano arba reikšmingo jo atnaujinimo projektą.

            5 straipsnis
            Išimtinis nustatytų charakteristikų navigacijos naudojimas

               1.   Oro eismo valdymo/oro navigacijos paslaugų teikėjai neteikia savo paslaugų taikydami įprastas navigacijos procedūras ar naudodami nustatytų charakteristikų navigaciją, neatitinkančią priedo AUR.PBN.2005 punkto reikalavimų.

               2.   Šio straipsnio 1 dalis nedaro poveikio 6 straipsniui ir oro eismo valdymo/oro navigacijos paslaugų teikėjų galimybei teikti savo paslaugas naudojant tūpimo sistemas, užtikrinančias galimybę vykdyti CAT II, CAT IIIA arba CAT IIIB operacijas, apibrėžtas Reglamento (ES) Nr. 965/2012 I priedo atitinkamai 14, 15 ir 16 punktuose.

            6 straipsnis
            Nepaprastosios padėties priemonės
            Oro eismo valdymo/oro navigacijos paslaugų teikėjai imasi būtinų priemonių siekdami užtikrinti, kad ir toliau galėtų teikti savo paslaugas kitomis priemonėmis, kai dėl nenumatytų priežasčių, kurių jie negali kontroliuoti, GNSS arba kitais nustatytų charakteristikų navigacijos metodais nebegalima naudotis ir todėl jie negali teikti savo paslaugų pagal 3 straipsnį. Tokios priemonės visų pirma apima įprastų navigacijos priemonių tinklo ir susijusios apžvalgos ir ryšių infrastruktūros išlaikymą.

            7 straipsnis
            Įsigaliojimas ir taikymas

               1.   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               2.   Šis reglamentas taikomas nuo 2020 m. gruodžio 3 d.
               Tačiau, nukrypstant nuo pirmos pastraipos:

                           a)

                           5 straipsnis taikomas nuo 2030 m. birželio 6 d.;

                           b)

                           aerodromams, išvardytiems Įgyvendinimo reglamento (ES) Nr. 716/2014 priedo 1.2.1 punkte, ir kitų aerodromų kilimo ir tūpimo pagal prietaisus takų galams, kuriems taikomos tiksliojo artėjimo tūpti procedūros, priedo AUR.PBN.2005 dalies 1 punktas taikomas nuo 2024 m. sausio 25 d.;

                           c)

                           visiems kilimo ir tūpimo pagal prietaisus takų galams priedo AUR.PBN.2005 dalies 4 punktas nuo 2024 m. sausio 25 d. taikomas vieno nustatyto SID arba STAR maršruto atžvilgiu, o nuo 2030 m. birželio 6 d. – visų nustatytų SID arba STAR maršrutų atžvilgiu;

                           d)

                           oro eismo paslaugų maršrutams žemiau FL 150 priedo AUR.PBN.2005 6 punktas taikomas nuo 2024 m. sausio 25 d.

            Šis reglamentas yra privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 79, 2008 3 13, p. 1.

            (2)  ICAO dok. Nr. 9750.

            (3)  2013 m. gegužės 3 d. Komisijos įgyvendinimo reglamentas (ES) Nr. 409/2013 dėl Europos oro eismo valdymo planui įgyvendinti būtinų bendrų projektų apibrėžimo, valdymo struktūrų parengimo ir paskatų sukūrimo (OL L 123, 2013 5 4, p. 1).

            (4)  2012 m. rugsėjo 26 d. Komisijos įgyvendinimo reglamentas (ES) Nr. 923/2012, kuriuo nustatomos bendrosios skrydžių taisyklės ir veiklos nuostatos dėl oro navigacijos paslaugų ir procedūrų ir iš dalies keičiami Įgyvendinimo reglamentas (ES) Nr. 1035/2011 ir reglamentai (EB) Nr. 1265/2007, (EB) Nr. 1794/2006, (EB) Nr. 730/2006, (EB) Nr. 1033/2006 ir (ES) Nr. 255/2010 (OL L 281, 2012 10 13, p. 1).

            (5)  2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1).

            (6)  2014 m. balandžio 29 d. Komisijos reglamentas (ES) Nr. 452/2014, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams, vykdomiems trečiųjų šalių vežėjų, susiję techniniai reikalavimai ir administracinės procedūros (OL L 133, 2014 5 6, p. 12).

            (7)  2014 m. birželio 27 d. Komisijos įgyvendinimo reglamentas (ES) Nr. 716/2014 dėl bandomojo bendro projekto, reikalingo Europos oro eismo valdymo pagrindiniam planui įgyvendinti, sukūrimo (OL L 190, 2014 6 28, p. 19).

            (8)  2011 m. liepos 7 d. Komisijos reglamentas (ES) Nr. 677/2011, kuriuo nustatomos išsamios oro eismo valdymo (OEV) tinklo funkcijų vykdymo taisyklės ir iš dalies keičiamas Reglamentas (ES) Nr. 691/2010 (OL L 185, 2011 7 15, p. 1).

            (9)  2004 m. kovo 10 d. Europos Parlamento ir Tarybos reglamentas (EB) Nr. 549/2004, nustatantis bendro Europos dangaus sukūrimo pagrindą (pagrindų reglamentas) (OL L 96, 2004 3 31, p. 1).

            (10)  2004 m. kovo 10 d. Europos Parlamento ir Tarybos reglamentas (EB) Nr. 551/2004 dėl bendro Europos dangaus oro erdvės organizavimo ir naudojimo (oro erdvės reglamentas) (OL L 96, 2004 3 31, p. 20).

            (11)  2014 m. vasario 12 d. Komisijos reglamentas (ES) Nr. 139/2014, kuriuo pagal Europos Parlamento ir Tarybos reglamentą (EB) Nr. 216/2008 nustatomi su aerodromais susiję reikalavimai ir administracinės procedūros (OL L 44, 2014 2 14, p. 1).

            (12)  2004 m. kovo 10 d. Europos Parlamento ir Tarybos reglamentas (EB) Nr. 550/2004 dėl oro navigacijos paslaugų teikimo bendrame Europos danguje (paslaugų teikimo reglamentas) (OL L 96, 2004 3 31, p. 10).

            PRIEDAS

               PBN SKYRIUS. Nustatytų charakteristikų navigacija

               AUR.PBN.1005.   Dalykas

            Pagal 3 straipsnį šiame skyriuje nustatomi nustatytų charakteristikų navigacijos (PBN) įgyvendinimo reikalavimai, kurių turi laikytis oro eismo valdymo/oro navigacijos paslaugų teikėjai.

               AUR.PBN.2005.   Maršrutai ir procedūros

                        (1)

                        Oro eismo valdymo/oro navigacijos paslaugų teikėjai visuose kilimo ir tūpimo pagal prietaisus takų galuose įgyvendina artėjimo tūpti procedūras pagal būtinųjų navigacijos charakteristikų artėjimo tūpti (RNP APCH) specifikacijos reikalavimus, įskaitant LNAV, LNAV/VNAV ir LPV minimumus ir, kai būtina dėl oro eismo intensyvumo arba sudėtingumo, spindulio iki nustatytojo taško (RF) segmentus.

                        (2)

                        Nukrypstant nuo 1 punkto, kilimo ir tūpimo pagal prietaisus takų galuose, kuriuose dėl reljefo, kliūčių ar oro eismo skirstymo sąlygų įgyvendinti 3D artėjimo tūpti procedūras yra pernelyg sudėtinga, oro eismo valdymo/oro navigacijos paslaugų teikėjai įgyvendina 2D artėjimo tūpti procedūras pagal RNP APCH specifikacijos reikalavimus. Tokiu atveju jie, įgyvendinę 2D artėjimo tūpti procedūras, gali įgyvendinti ir 3D artėjimo tūpti procedūras pagal RNP artėjimo tūpti, kuriam būtinas specialusis patvirtinimas (RNP AR APCH), specifikacijos reikalavimus.

                        (3)

                        Nukrypstant nuo 1 punkto, kilimo ir tūpimo pagal prietaisus takų galuose be tinkamos SBAS aprėpties oro eismo valdymo/oro navigacijos paslaugų teikėjai įgyvendina RNP APCH procedūras, įskaitant LNAV ir LNAV/VNAV minimumus. Ne vėliau kaip per 18 mėnesių nuo tinkamos SBAS aprėpties užtikrinimo dienos oro eismo valdymo/oro navigacijos paslaugų teikėjai tuose kilimo ir tūpimo pagal prietaisus takų galuose įgyvendina ir LPV minimumus.

                        (4)

                        Jei oro eismo valdymo/oro navigacijos paslaugų teikėjai turi nustatytų SID arba STAR maršrutų, jie įgyvendina tuos maršrutus pagal RNAV 1 specifikacijos reikalavimus.

                        (5)

                        Nukrypstant nuo 4 punkto, jei oro eismo valdymo/oro navigacijos paslaugų teikėjai turi nustatytų SID arba STAR maršrutų ir, siekiant išlaikyti oro susisiekimo pajėgumą ir saugą, būtina taikyti griežtesnius nei tame punkte nustatytus veikimo charakteristikų reikalavimus dėl didelio oro eismo intensyvumo, oro eismo sudėtingumo ar reljefo ypatybių, jie įgyvendina tuos maršrutus pagal RNP 1 specifikacijos reikalavimus, įskaitant vieną arba daugiau iš šių papildomų navigacijos funkcijų:

                                    a)

                                    operacijas išilgai vertikalios trajektorijos ir tarp dviejų nustatytųjų taškų, naudojant:

                                                i)

                                                AT (absoliutusis aukštis) absoliučiojo aukščio apribojimą;

                                                ii)

                                                AT OR ABOVE (ne žemiau kaip) absoliučiojo aukščio apribojimą;

                                                iii)

                                                AT OR BELOW (ne aukščiau kaip) absoliučiojo aukščio apribojimą;

                                                iv)

                                                WINDOW (aukščio intervalas) apribojimą;

                                    b)

                                    spindulio iki nustatytojo taško (RF) segmentą.

                        (6)

                        Jei oro eismo valdymo/oro navigacijos paslaugų teikėjai turi nustatytų oro eismo paslaugų maršrutų en route skrydžiams, jie įgyvendina tuos maršrutus pagal RNAV 5 specifikacijos reikalavimus.

                        (7)

                        Nukrypstant nuo 4 ir 6 punktų, jei oro eismo valdymo/oro navigacijos paslaugų teikėjai turi nustatytų oro eismo paslaugų, SID ar STAR maršrutų sukasparnių skrydžiams, jie tuos maršrutus įgyvendina pagal RNP 0,3, RNAV 1 arba RNP 1 specifikacijos reikalavimus. Tokiu atveju jie turi teisę nuspręsti, kurio iš šių trijų reikalavimų rinkinių jie laikosi.


title: 2018 m. liepos 30 d. Komisijos įgyvendinimo reglamentas (ES) 2018/1077, kuriuo iš dalies keičiamas Įgyvendinimo reglamentas (ES) Nr. 808/2014, kuriuo nustatomos Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, taikymo taisyklės

text:
31.7.2018

                  LT

                  Europos Sąjungos oficialusis leidinys

                  L 194/44

         KOMISIJOS ĮGYVENDINIMO REGLAMENTAS (ES) 2018/1077
         2018 m. liepos 30 d.
         kuriuo iš dalies keičiamas Įgyvendinimo reglamentas (ES) Nr. 808/2014, kuriuo nustatomos Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, taikymo taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, ir panaikinantį Tarybos reglamentą (EB) Nr. 1698/2005 (1), ypač į jo 8 straipsnio 3 dalį,
         kadangi:

                     (1)

                     Komisijos įgyvendinimo reglamentu (ES) Nr. 808/2014 (2) nustatytos Reglamento (ES) Nr. 1305/2013 taikymo taisyklės. Europos Parlamento ir Tarybos reglamentu (ES) 2017/2393 (3) iš dalies pakeistas Reglamentas (ES) Nr. 1305/2013 supaprastinant Europos žemės ūkio fondui kaimo plėtrai (EŽŪFKP) taikomas taisykles. Todėl Reglamento (ES) Nr. 1305/2013 įgyvendinimo taisyklės turėtų būti atitinkamai iš dalies pakeistos;

                     (2)

                     buvo panaikinta prievolė pagal specialią kvietimo teikti pasiūlymus procedūrą atrinkti įstaigas konsultacijoms teikti. Todėl kvietimų teikti pasiūlymus įgyvendinimo taisyklės turėtų būti išbrauktos;

                     (3)

                     Reglamento (ES) Nr. 1305/2013 2 straipsnio 1 dalies n punkte nustatytos taisyklės, pagal kurias jaunieji ūkininkai gali įsisteigti kartu su kitais ūkininkais, o to reglamento 2 straipsnio 1 dalies s punkte pateikta termino „įsisteigimo diena“ apibrėžtis. Todėl turėtų būti suderintos Įgyvendinimo reglamento (ES) Nr. 808/2014 I priedo 1 dalies 8 punkto nuostatos dėl jaunojo ūkininko. Be to, dėl Komisijos įgyvendinimo reglamento (ES) Nr. 809/2014 (4) 57 straipsnio, kuriame nustatytos ūkio ir verslo plėtros taisyklės, išbraukimo taip pat reikėtų supaprastinti Įgyvendinimo reglamente (ES) Nr. 808/2014 nustatytas taisykles dėl verslo plano;

                     (4)

                     buvo supaprastintos finansinių priemonių taisyklės. Konkrečiai, Reglamento (ES) Nr. 1305/2013 49 straipsnio 4 dalyje nustatyta nuo veiksmų, remiamų finansinėmis priemonėmis, atrankos kriterijų taikymo nukrypti leidžianti nuostata. Įgyvendinimo reglamento (ES) Nr. 808/2014 I priedo 1 dalies 8 punktas turėtų būti suderintas su šia nukrypti leidžiančia nuostata;

                     (5)

                     siekiant išvengti nereikalingos administracinės naštos ir, visų pirma, dažno finansavimo planų keitimo, būtina išaiškinti, kad riba, iki kurios gali būti viršijami kiekvienos programos finansiniame plane nurodyti planuojami EŽŪFKP įnašai, apskaičiuojama kiekvienai priemonei skirtos bendros sumos lygmeniu;

                     (6)

                     Reglamento (ES) Nr. 1305/2013 39a straipsnyje numatyta skirti paramą ūkininkams naudojantis konkrečiam sektoriui pritaikyta pajamų stabilizavimo priemone, o to reglamento 37 straipsniu leista remti žemės ūkio draudimo sutartis, kuriomis padengiami nuostoliai, viršijantys 20 % vidutinės metinės produkcijos vertės, patirti dėl neigiamo poveikio aplinkai, gyvūnų arba augalų ligų, kenksmingųjų organizmų antpuolių ar su aplinka susijusių įvykių. Remiantis Reglamento (ES) Nr. 1305/2013 8 straipsnio 1 dalies h punktu, finansiniame plane turėtų būti nurodyta planuojama EŽŪFKP parama ir įnašo lygis;

                     (7)

                     todėl Įgyvendinimo reglamentas (ES) Nr. 808/2014 turėtų būti atitinkamai iš dalies pakeistas;

                     (8)

                     šiame reglamente numatytos priemonės atitinka Kaimo plėtros komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) Nr. 808/2014 iš dalies keičiamas taip:

                        1)

                        7 straipsnis išbraukiamas;

                        2)

                        8 straipsnio 1 dalis išbraukiama;

                        3)

                        I priedo 1 dalis iš dalies keičiama taip:

                                    a)

                                    8 punktas „Atrinktų priemonių aprašymas“ iš dalies keičiamas taip:

                                                i)

                                                2 dalies c punktas pakeičiamas taip:

                                                            „c)

                                                            taikymo sritį, paramos lygį, reikalavimus atitinkančius gavėjus ir, jei taikoma, kiekvienai papriemonei ir (arba) kiekvieno tipo veiksmams skiriamos paramos sumos arba lygio apskaičiavimo metodą, jei būtina; reikalavimus atitinkančias kiekvieno tipo veiksmų išlaidas, jų finansavimo sąlygas, taikomas sumas ir paramos lygį, taip pat atrankos kriterijų nustatymo principus; kai parama teikiama finansinei priemonei įgyvendinti pagal Reglamento (ES) Nr. 1303/2013 38 straipsnio 4 dalies pirmos pastraipos a ir b punktus, pateikiamas finansinės priemonės rūšies aprašas, bendros galutinių paramos gavėjų kategorijos, bendros reikalavimus atitinkančių išlaidų kategorijos ir didžiausias paramos lygis.“;

                                                ii)

                                                2 dalies e punkto 5 papunktis pakeičiamas taip:
                                                „5.   Ūkio ir verslo plėtra (Reglamento (ES) Nr. 1305/2013 19 straipsnis)

                                                            —

                                                            Reglamento (ES) Nr. 1305/2013 19 straipsnio 1 dalies a punkto iii papunktyje nurodytų smulkiųjų ūkių apibrėžtis,

                                                            —

                                                            Reglamento (ES) Nr. 1305/2013 2 straipsnio 1 dalies s punkte nurodytų veiksmų (įsisteigimo dienos) apibrėžtis,

                                                            —

                                                            Reglamento (ES) Nr. 1305/2013 19 straipsnio 4 dalies penktoje pastraipoje nurodytų viršutinių ir apatinių ribų nustatymas,

                                                            —

                                                            paramos jauniesiems ūkininkams, kurie steigiasi ne kaip vieninteliai valdos valdytojai, kaip nurodyta Deleguotojo reglamento (ES) Nr. 807/2014 2 straipsnio 1 ir 2 dalyse, konkrečios sąlygos,

                                                            —

                                                            informacija apie Deleguotojo reglamento (ES) Nr. 807/2014 2 straipsnio 3 dalyje nurodyto lengvatinio laikotarpio taikymą,

                                                            —

                                                            verslo planų reikalavimų santrauka,

                                                            —

                                                            pasinaudojimas galimybe derinti įvairias priemones per verslo planą, kuriuo jaunajam ūkininkui sudaromos galimybės pasinaudoti tomis priemonėmis,

                                                            —

                                                            remiamos veiklos įvairinimo sritys.“;

                                                iii)

                                                2 dalies e punkto 16 papunkčio antraštė pakeičiama taip:
                                                „16.
                                                      Rizikos valdymas (Reglamento (ES) Nr. 1305/2013 36–39a straipsniai)“;

                                    b)

                                    10 punkto c papunktis iš dalies keičiamas taip:

                                                i)

                                                pirma pastraipa papildoma v papunkčiu:

                                                            „v)

                                                            veiksmų, įgyvendinamų pagal Reglamento (ES) Nr. 1305/2013 37 straipsnį, atveju, kai minimali nuostolių riba yra 20 %, ir veiksmų, įgyvendinamų pagal Reglamento (ES) Nr. 1305/2013 39a straipsnį, atveju – preliminarus bendras Sąjungos įnašas ir preliminarus įnašo lygis.“;

                                                ii)

                                                pridedama ši pastraipa:
                                                „Reglamento (ES) Nr. 1306/2013 36 straipsnyje nurodytų tarpinių išmokų tikslais priemonės lygmeniu turi būti išmokamas 37 straipsnyje nurodytas likutis, atliekamas to reglamento 51 straipsnyje nurodytas sąskaitų patvirtinimas ir sumokamas su reikalavimus atitinkančiomis viešosiomis atitinkamos programos išlaidomis susijęs įnašas.“

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 30 d.

                  Komisijos vardu

                  Pirmininkas

               Jean-Claude JUNCKER

            (1)  OL L 347, 2013 12 20, p. 487.

            (2)  2014 m. liepos 17 d. Komisijos įgyvendinimo reglamentas (ES) Nr. 808/2014, kuriuo nustatomos Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, taikymo taisyklės (OL L 227, 2014 7 31, p. 18).

            (3)  2017 m. gruodžio 13 d. Europos Parlamento ir Tarybos reglamentas (ES) 2017/2393, kuriuo iš dalies keičiami reglamentai (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, (ES) Nr. 1308/2013, kuriuo nustatomas bendras žemės ūkio produktų rinkų organizavimas, ir (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos (OL L 350, 2017 12 29, p. 15).

            (4)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).


title: 2018 m. rugpjūčio 22 d. Komisijos įgyvendinimo reglamentas (ES) 2018/1201, kuriuo garantuotų tradicinių gaminių registre įregistruojamas pavadinimas [„Kiełbasa krakowska sucha staropolska“ (GTG)]

text:
27.8.2018

                  LT

                  Europos Sąjungos oficialusis leidinys

                  L 217/5

         KOMISIJOS ĮGYVENDINIMO REGLAMENTAS (ES) 2018/1201
         2018 m. rugpjūčio 22 d.
         kuriuo garantuotų tradicinių gaminių registre įregistruojamas pavadinimas [„Kiełbasa krakowska sucha staropolska“ (GTG)]
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies b punktu, Lenkijos paraiška įregistruoti pavadinimą „Kiełbasa krakowska sucha staropolska“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Kiełbasa krakowska sucha staropolska“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Kiełbasa krakowska sucha staropolska“ (GTG).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.2 klasei „Mėsos produktai (virti, sūdyti, rūkyti ir kt.)“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugpjūčio 22 d.

                  Komisijos vardu

                  Pirmininko pavedimu

               Pierre MOSCOVICI

                  Komisijos narys

            (1)  OL L 343, 2012 12 14, p. 1.

            (2)  OL C 53, 2018 2 13, p. 11.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: 2018 m. rugsėjo 20 d. Komisijos įgyvendinimo reglamentas (ES) 2018/1264, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką pratęsiamas veikliosios medžiagos petoksamido patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE.)

text:
21.9.2018

                  LT

                  Europos Sąjungos oficialusis leidinys

                  L 238/71

         KOMISIJOS ĮGYVENDINIMO REGLAMENTAS (ES) 2018/1264
         2018 m. rugsėjo 20 d.
         kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką pratęsiamas veikliosios medžiagos petoksamido patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį,
         kadangi:

                     (1)

                     Komisijos direktyva 2006/41/EB (2) petoksamidas įtrauktas į Tarybos direktyvos 91/414/EEB (3) I priedą kaip veiklioji medžiaga;

                     (2)

                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

                     (3)

                     Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos petoksamido patvirtinimas nustoja galioti 2019 m. sausio 31 d.;

                     (4)

                     pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį buvo pateikta paraiška dėl petoksamido patvirtinimo galiojimo pratęsimo;

                     (5)

                     pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška išsami;

                     (6)

                     valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitą ir 2016 m. rugpjūčio 31 d. pateikė ją Europos maisto saugos tarnybai (toliau – Tarnyba) ir Komisijai;

                     (7)

                     Tarnyba patvirtinimo galiojimo pratęsimo vertinimo ataskaitą perdavė pareiškėjui ir valstybėms narėms, kad jie pateiktų pastabų, o gautas pastabas persiuntė Komisijai. Tarnyba taip pat viešai paskelbė papildomo dokumentų rinkinio santrauką;

                     (8)

                     2017 m. rugpjūčio 30 d. Tarnyba pateikė Komisijai išvadą (6), ar galima tikėtis, kad petoksamidas atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje. 2017 m. spalio 6 d. Komisija pateikė petoksamido patvirtinimo galiojimo pratęsimo ataskaitos projektą Augalų, gyvūnų, maisto ir pašarų nuolatiniam komitetui;

                     (9)

                     pareiškėjui buvo suteikta galimybė pateikti pastabų dėl patvirtinimo galiojimo pratęsimo ataskaitos projekto;

                     (10)

                     nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra veikliosios medžiagos petoksamido, naudojamas pagal vieną ar kelias tipiškas paskirtis;

                     (11)

                     todėl tikslinga pratęsti petoksamido patvirtinimo galiojimą;

                     (12)

                     petoksamido patvirtinimo galiojimo pratęsimo rizikos vertinimas grindžiamas nedideliu tipiško naudojimo paskirčių skaičiumi, tačiau dėl to neapribojamos augalų apsaugos produktų, kurių sudėtyje yra petoksamido, leidžiamos naudojimo paskirtys. Todėl tikslinga neberiboti jo tik kaip herbicido naudojimo;

                     (13)

                     tačiau pagal Reglamento (EB) Nr. 1107/2009 14 straipsnio 1 dalį kartu su to reglamento 6 straipsniu ir atsižvelgiant į dabartines mokslo ir technikos žinias būtina nustatyti tam tikras sąlygas ir apribojimus. Visų pirma reikėtų paprašyti papildomos patvirtinamosios informacijos;

                     (14)

                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

                     (15)

                     Komisijos įgyvendinimo reglamentu (ES) 2018/84 (7) petoksamido patvirtinimo galiojimo pabaigos data pratęsta iki 2019 m. sausio 31 d., kad veikliosios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Vis dėlto, kadangi sprendimas dėl patvirtinimo galiojimo pratęsimo buvo priimtas prieš pasibaigiant pratęstam patvirtinimo galiojimo terminui, šis reglamentas turėtų būti taikomas nuo 2018 m. gruodžio 1 d.;

                     (16)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimo galiojimo pratęsimas
            Veikliosios medžiagos petoksamido patvirtinimo galiojimas pratęsiamas, kaip nustatyta I priede.

            2 straipsnis
            Įgyvendinimo reglamento (ES) Nr. 540/2011 pakeitimai
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

            3 straipsnis
            Įsigaliojimas ir taikymo pradžios data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2018 m. gruodžio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugsėjo 20 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  2006 m. liepos 7 d. Komisijos direktyva 2006/41/EB, iš dalies keičianti Tarybos direktyvą 91/414/EEB, įtraukiant veikliąsias medžiagas klotianidiną ir petoksamidą (OL L 187, 2006 7 8, p. 24).

            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            (6)  EFSA Journal 2017;15(9):4981, [22 pp.]. Adresas internete www.efsa.europa.eu.

            (7)  2018 m. sausio 19 d. Komisijos įgyvendinimo reglamentas (ES) 2018/84, kuriuo dėl veikliųjų medžiagų chlorpirifoso, metilchlorpirifoso, klotianidino, vario junginių, dimoksistrobino, mankozebo, mekopropo-P, metiramo, oksamilo, petoksamido, propikonazolo, propinebo, propizamido, piraklostrobino ir zoksamido patvirtinimo laikotarpių pratęsimo iš dalies keičiamas Įgyvendinimo reglamentas (ES) Nr. 540/2011 (OL L 16, 2018 1 20, p. 8).

            I PRIEDAS

                        Įprastas pavadinimas, identifikavimo numeriai

                        IUPAC pavadinimas

                        Grynumas (1)

                        Patvirtinimo data

                        Patvirtinimo galiojimo pabaiga

                        Konkrečios nuostatos

                        Petoksamidas
                        CAS Nr. 106700–29–2
                        CIPAC Nr. 665

                        2-chlor-N-(2-etoksietil)-N-(2-metil-1-fenilprop-1-enil)acetamidas

                        ≥ 940 g/kg
                        Priemaišos:
                        toluenas – ne daugiau kaip 3 g/kg.

                        2018 m. gruodžio 1 d.

                        2033 m. lapkričio 30 d.

                        A DALIS
                        Tame pačiame lauke naudojama ne dažniau nei vieną kartą per dvejus metus, ne daugiau kaip 1 200  g veikliosios medžiagos vienam hektarui.
                        B DALIS
                        Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į petoksamido patvirtinimo galiojimo pratęsimo ataskaitos išvadas, visų pirma į jos I ir II priedėlius.
                        Atlikdamos savo bendrą vertinimą valstybės narės ypatingą dėmesį skiria:

                                    —

                                    požeminio vandens metabolitų rizikai, kai petoksamidas yra naudojamas regionuose, kuriuose dirvožemis ir klimato sąlygos yra lengvai pažeidžiami,

                                    —

                                    rizikai vandens organizmams ir sliekams,

                                    —

                                    rizikai vartotojams, susijusiai su likučiais vėlesniuose kultūriniuose augaluose arba praradus pasėlius.

                              Naudojimo sąlygose prireikus nurodomos rizikos mažinimo priemonės.
                        Pareiškėjas Komisijai, valstybėms narėms ir Tarnybai pateikia patvirtinamąją informaciją, susijusią su:

                                    1.

                                    metabolitų, kurių gali būti požeminiame vandenyje, svarba, atsižvelgiant į bet kokį svarbų petoksamido klasifikavimą pagal Europos Parlamento ir Tarybos reglamentą (EB) Nr. 1272/2008 (2), ypač kai jis priskiriamas prie 2 kategorijos kancerogeninių medžiagų;

                                    2.

                                    vandens apdorojimo procesų poveikiu geriamajame vandenyje esančių liekanų pobūdžiui;

                                    3.

                                    petoksamido potencialu ardyti endokrininę sistemą, ypač kalbant apie skydliaukės reakcijų seką, pateikdamas bent mechanizmo tyrimų duomenis, kuriais paaiškinama, ar yra skydliaukės endokrininę sistemą ardantis veikimo būdas.

                              Pareiškėjas 1 punkte prašomą informaciją pateikia per vienus metus nuo Europos cheminių medžiagų agentūros Rizikos vertinimo komiteto pagal Reglamento (EB) Nr. 1272/2008 37 straipsnio 4 dalį priimtos nuomonės dėl petoksamido ir prašomos informacijos paskelbimo.
                        Pareiškėjas 2 punkte prašomą informaciją pateikia per dvejus metus nuo Komisijos rekomendacinio dokumento dėl vandens apdorojimo procesų poveikio liekanų, aptinkamų paviršiniame ir požeminiame vandenyje, pobūdžiui vertinimo paskelbimo.
                        Pareiškėjas 3 punkte prašomą informaciją pagal Komisijos reglamentą (ES) 2018/605 (3), kuriuo nustatomi moksliniai endokrininės sistemos ardomųjų savybių nustatymo kriterijai ir iš dalies keičiamas Reglamento (EB) Nr. 1107/2009 II priedas, ir EFSA bei ECHA patvirtintas bendras rekomendacijas dėl endokrininę sistemą ardančių medžiagų nustatymo pateikia iki 2020 m. lapkričio 10 d.

               (1)  Išsamesnė informacija apie veikliosios medžiagos tapatybę ir specifikaciją pateikta patvirtinimo galiojimo pratęsimo ataskaitoje.

               (2)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

               (3)  2018 m. balandžio 19 d. Komisijos reglamentas (ES) 2018/605, kuriuo nustatomi moksliniai endokrininės sistemos ardomųjų savybių nustatymo kriterijai ir iš dalies keičiamas Reglamento (EB) Nr. 1107/2009 II priedas (OL L 101, 2018 4 20, p. 33).

            II PRIEDAS
            Įgyvendinimo reglamento (ES) Nr. 540/2011 priedas iš dalies keičiamas taip:

                        1.

                        A dalyje petoksamidui skirtas 122 įrašas išbraukiamas;

                        2.

                        B dalis papildoma šiuo įrašu:

                                    Nr.

                                    Įprastas pavadinimas, identifikavimo numeriai

                                    IUPAC pavadinimas

                                    Grynumas (1)

                                    Patvirtinimo data

                                    Patvirtinimo galiojimo pabaiga

                                    Konkrečios nuostatos

                                    „127

                                    Petoksamidas
                                    CAS Nr. 106700–29–2
                                    CIPAC Nr. 665

                                    2-chlor-N-(2-etoksietil)-N-(2-metil-1-fenilprop-1-enil)acetamidas

                                    ≥ 940 g/kg
                                    Priemaišos:
                                    toluenas – ne daugiau kaip 3 g/kg.

                                    2018 m. gruodžio 1 d.

                                    2033 m. lapkričio 30 d.

                                    A DALIS
                                    Tame pačiame lauke naudojama ne dažniau nei vieną kartą per dvejus metus, ne daugiau kaip 1 200  g veikliosios medžiagos vienam hektarui.
                                    B DALIS
                                    Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į petoksamido patvirtinimo galiojimo pratęsimo ataskaitos išvadas, visų pirma į jos I ir II priedėlius.
                                    Atlikdamos savo bendrą vertinimą valstybės narės ypatingą dėmesį skiria:

                                                —

                                                požeminio vandens metabolitų rizikai, kai petoksamidas yra naudojamas regionuose, kuriuose dirvožemis ir klimato sąlygos yra lengvai pažeidžiami,

                                                —

                                                rizikai vandens organizmams ir sliekams,

                                                —

                                                rizikai vartotojams, susijusiai su likučiais vėlesniuose kultūriniuose augaluose arba praradus pasėlius.

                                          Naudojimo sąlygose prireikus nurodomos rizikos mažinimo priemonės.
                                    Pareiškėjas Komisijai, valstybėms narėms ir Tarnybai pateikia patvirtinamąją informaciją, susijusią su:

                                                1.

                                                metabolitų, kurių gali būti požeminiame vandenyje, svarba, atsižvelgiant į bet kokį svarbų petoksamido klasifikavimą pagal Europos Parlamento ir Tarybos reglamentą (EB) Nr. 1272/2008 (2), ypač kai jis priskiriamas prie 2 kategorijos kancerogeninių medžiagų;

                                                2.

                                                vandens apdorojimo procesų poveikiu geriamajame vandenyje esančių liekanų pobūdžiui;

                                                3.

                                                petoksamido potencialu ardyti endokrininę sistemą, ypač kalbant apie skydliaukės reakcijų seką, pateikdamas bent mechanizmo tyrimų duomenis, kuriais paaiškinama, ar yra skydliaukės endokrininę sistemą ardantis veikimo būdas.

                                          Pareiškėjas 1 punkte prašomą informaciją pateikia per vienus metus nuo Europos cheminių medžiagų agentūros Rizikos vertinimo komiteto pagal Reglamento (EB) Nr. 1272/2008 37 straipsnio 4 dalį priimtos nuomonės dėl petoksamido ir prašomos informacijos paskelbimo.
                                    Pareiškėjas pateikia 2 punkte prašomą informaciją per dvejus metus nuo tada, kai Komisija paviešino rekomendacinį dokumentą dėl vandens apdorojimo procesų poveikio paviršiniame ir požeminiame vandenyje esančių liekanų pobūdžiui vertinimo.
                                    Pareiškėjas 3 punkte prašomą informaciją pagal Komisijos reglamentą (ES) 2018/605, kuriuo nustatomi moksliniai endokrininės sistemos ardomųjų savybių nustatymo kriterijai ir iš dalies keičiamas Reglamento (EB) Nr. 1107/2009 (3) II priedas, ir EFSA bei ECHA patvirtintas bendras rekomendacijas dėl endokrininę sistemą ardančių medžiagų nustatymo pateikia iki 2020 m. lapkričio 10 d.“

               (1)  Išsamesnė informacija apie veikliosios medžiagos tapatybę ir specifikaciją pateikta patvirtinimo galiojimo pratęsimo ataskaitoje.

               (2)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

               (3)  2018 m. balandžio 19 d. Komisijos reglamentas (ES) 2018/605, kuriuo nustatomi moksliniai endokrininės sistemos ardomųjų savybių nustatymo kriterijai ir iš dalies keičiamas Reglamento (EB) Nr. 1107/2009 II priedas (OL L 101, 2018 4 20, p. 33).


title: 2018 m. rugsėjo 20 d. Komisijos įgyvendinimo reglamentas (ES) 2018/1265, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga fenpikoksamidas ir iš dalies keičiamas Komisijos įgyvendinimo reglamentas (ES) Nr. 540/2011 (Tekstas svarbus EEE.)

text:
21.9.2018

                  LT

                  Europos Sąjungos oficialusis leidinys

                  L 238/77

         KOMISIJOS ĮGYVENDINIMO REGLAMENTAS (ES) 2018/1265
         2018 m. rugsėjo 20 d.
         kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga fenpikoksamidas ir iš dalies keičiamas Komisijos įgyvendinimo reglamentas (ES) Nr. 540/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį,
         kadangi:

                     (1)

                     pagal Reglamento (EB) Nr. 1107/2009 7 straipsnio 1 dalį 2014 m. gruodžio 2 d. bendrovė „Dow AgroScience GmbH“ pateikė Jungtinei Karalystei paraišką patvirtinti veikliąją medžiagą fenpikoksamidą;

                     (2)

                     pagal to reglamento 9 straipsnio 3 dalį Jungtinė Karalystė kaip valstybė narė ataskaitos rengėja 2015 m. sausio 13 d. pranešė pareiškėjui, kitoms valstybėms narėms, Komisijai ir Europos maisto saugos tarnybai (toliau – Tarnyba) apie paraiškos priimtinumą;

                     (3)

                     2016 m. spalio 13 d. valstybė narė ataskaitos rengėja pateikė Komisijai vertinimo ataskaitos projektą (kopiją – Tarnybai), kuriame vertinama, ar galima manyti, kad veiklioji medžiaga atitinka Reglamento (EB) Nr. 1107/2009 4 straipsnyje nustatytus patvirtinimo kriterijus;

                     (4)

                     Tarnyba laikėsi Reglamento (EB) Nr. 1107/2009 12 straipsnio 1 dalies nuostatų. Pagal Reglamento (EB) Nr. 1107/2009 12 straipsnio 3 dalį ji paprašė pareiškėjo valstybėms narėms, Komisijai ir Tarnybai pateikti papildomos informacijos. 2017 m. liepos 31 d. valstybė narė ataskaitos rengėja, atnaujindama vertinimo ataskaitos projektą, pateikė Tarnybai papildomos informacijos vertinimą;

                     (5)

                     2017 m. gruodžio 22 d. Tarnyba pareiškėjui, valstybėms narėms ir Komisijai pranešė savo išvadą (2) dėl to, ar galima tikėtis, kad veiklioji medžiaga fenpikoksamidas tenkina Reglamento (EB) Nr. 1107/2009 4 straipsnyje nustatytus patvirtinimo kriterijus. Tarnyba suteikė visuomenei galimybę susipažinti su šia išvada;

                     (6)

                     2018 m. kovo 23 d. Komisija pateikė Augalų, gyvūnų, maisto ir pašarų nuolatiniam komitetui peržiūros ataskaitą dėl fenpikoksamido ir reglamento, kuriuo nustatoma, kad fenpikoksamidas patvirtinamas, projektą;

                     (7)

                     nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra šios veikliosios medžiagos, naudojamas pagal vieną ar kelias tipiškas, visų pirma peržiūros ataskaitoje išnagrinėtas ir išsamiai aprašytas, paskirtis;

                     (8)

                     todėl tikslinga fenpikoksamidą patvirtinti;

                     (9)

                     tačiau pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina nustatyti tam tikras sąlygas ir apribojimus. Visų pirma reikėtų paprašyti papildomos patvirtinamosios informacijos;

                     (10)

                     pagal Reglamento (EB) Nr. 1107/2009 13 straipsnio 4 dalį Komisijos įgyvendinimo reglamento (ES) Nr. 540/2011 (3) priedas turėtų būti atitinkamai iš dalies pakeistas;

                     (11)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimas
            I priede nurodyta veiklioji medžiaga fenpikoksamidas patvirtinama pagal tame priede nustatytas sąlygas.

            2 straipsnis
            Dalinis Įgyvendinimo reglamento (ES) Nr. 540/2011 pakeitimas
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugsėjo 20 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  EFSA (Europos maisto saugos tarnyba), 2018 m. Conclusion on the peer review of the pesticide risk assessment of the active substance fenpicoxamid (XDE-777). EFSA Journal 2018;16(1):5146, 27 p. https://doi.org/10.2903/j.efsa.2018.5146.

            (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            I PRIEDAS

                        Įprastas pavadinimas, identifikavimo numeriai

                        IUPAC pavadinimas

                        Grynumas (1)

                        Patvirtinimo data

                        Patvirtinimo galiojimo pabaiga

                        Konkrečios nuostatos

                        Fenpikoksamidas
                        CAS Nr. 517875-34-2
                        CIPAC Nr. 991

                        (3S,6S,7R,8R)-8-benzil-3-{3-[(izobutiriloksi)metoksi]-4-metoksipiridin-2-karboksamido}-6-metil-4,9-diokso-1,5-dioksan-7-ilizobutiratas

                        ≥ 750 g/kg

                        2018 m. spalio 11 d.

                        2028 m. spalio 11 d.

                        Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į fenpikoksamido peržiūros ataskaitos išvadas, visų pirma į jos I ir II priedėlius.
                        Atlikdamos šį bendrą vertinimą valstybės narės ypatingą dėmesį skiria:

                                    —

                                    tvarkymo poveikiui rizikos vartotojams vertinimui,

                                    —

                                    vandens organizmams keliamai rizikai.

                              Naudojimo sąlygose prireikus nurodomos rizikos mažinimo priemonės.
                        Pareiškėjas pateikia patvirtinamąją informaciją, susijusią su:

                                    1.

                                    technine pagamintos veikliosios medžiagos specifikacija (grindžiama komercinio masto produkcija) ir toksiškumo tyrimams naudotų medžiagų partijų atitiktimi patvirtintai techninei specifikacijai;

                                    2.

                                    vandens apdorojimo procesų poveikiu geriamajame vandenyje esančių liekanų pobūdžiui;

                                    3.

                                    fenpikoksamido potencialu ardyti endokrininę sistemą, ypač kalbant apie skydliaukės reakcijų seką, visų pirma pateikdamas mechanizmo tyrimų duomenis, kuriais pagal Reglamento (EB) Nr. 1107/2009 su pakeitimais, padarytais Komisijos reglamentu (ES) 2018/605 (2), II priedo 3.6.5 ir 3.8.2 punktus paaiškinama, ar atliekant patvirtinimui pateiktus tyrimus pastebėtas poveikis yra arba nėra susijęs su skydliaukės endokrininę sistemą ardančiu veikimo būdu.

                              1 punkte nurodytą informaciją pareiškėjas Komisijai, valstybėms narėms ir Tarnybai pateikia iki 2019 m. spalio 11 d., 2 punkte nurodytą informaciją – per 2 metus nuo tada, kai Komisija paviešino rekomendacinį dokumentą dėl vandens apdorojimo procesų poveikio liekanų paviršiniame ir požeminiame vandenyje pobūdžiui vertinimo, o 3 punkte nurodytą informaciją – iki 2020 m. lapkričio 10 d.

               (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

               (2)  2018 m. balandžio 19 d. Komisijos reglamentas (ES) 2018/605, kuriuo nustatomi moksliniai endokrininės sistemos ardomųjų savybių nustatymo kriterijai ir iš dalies keičiamas Reglamento (EB) Nr. 1107/2009 II priedas. (OL L 101, 2018 4 20, p. 33).

            II PRIEDAS
            Reglamento (ES) Nr. 540/2011 priedo B dalis papildoma šiuo įrašu:

                           Nr.

                           Įprastas pavadinimas, identifikavimo numeriai

                           IUPAC pavadinimas

                           Grynumas (1)

                           Patvirtinimo data

                           Patvirtinimo galiojimo pabaiga

                           Konkrečios nuostatos

                           „126

                           Fenpikoksamidas
                           CAS Nr. 517875-34-2
                           CIPAC Nr. 991

                           (3S,6S,7R,8R)-8-benzil-3-{3-[(izobutiriloksi)metoksi]-4-metoksipiridin-2-karboksamido}-6-metil-4,9-diokso-1,5-dioksan-7-ilizobutiratas

                           ≥ 750 g/kg

                           2018 m. spalio 11 d.

                           2028 m. spalio 11 d.

                           Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į fenpikoksamido peržiūros ataskaitos išvadas, visų pirma į jos I ir II priedėlius.
                           Atlikdamos šį bendrą vertinimą valstybės narės ypatingą dėmesį skiria:

                                       —

                                       tvarkymo poveikiui rizikos vartotojams vertinimui,

                                       —

                                       vandens organizmams keliamai rizikai.

                                 Naudojimo sąlygose prireikus nurodomos rizikos mažinimo priemonės.
                           Pareiškėjas pateikia patvirtinamąją informaciją, susijusią su:

                                       1.

                                       technine pagamintos veikliosios medžiagos specifikacija (grindžiama komercinio masto produkcija) ir toksiškumo tyrimams naudotų medžiagų partijų atitiktimi patvirtintai techninei specifikacijai;

                                       2.

                                       vandens apdorojimo procesų poveikiu geriamajame vandenyje esančių liekanų pobūdžiui;

                                       3.

                                       fenpikoksamido potencialu ardyti endokrininę sistemą, ypač kalbant apie skydliaukės reakcijų seką, visų pirma pateikdamas mechanizmo tyrimų duomenis, kuriais pagal Reglamento (EB) Nr. 1107/2009 su pakeitimais, padarytais Komisijos reglamentu (ES) 2018/605 (2), II priedo 3.6.5 ir 3.8.2 punktus paaiškinama, ar atliekant patvirtinimui pateiktus tyrimus pastebėtas poveikis yra arba nėra susijęs su skydliaukės endokrininę sistemą ardančiu veikimo būdu.

                                 1 punkte nurodytą informaciją pareiškėjas Komisijai, valstybėms narėms ir Tarnybai pateikia iki 2019 m. spalio 11 d., 2 punkte nurodytą informaciją – per 2 metus nuo tada, kai Komisija paviešino rekomendacinį dokumentą dėl vandens apdorojimo procesų poveikio liekanų paviršiniame ir požeminiame vandenyje pobūdžiui vertinimo, o 3 punkte nurodytą informaciją – iki 2020 m. lapkričio 10 d.“

               (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

               (2)  2018 m. balandžio 19 d. Komisijos reglamentas (ES) 2018/605, kuriuo nustatomi moksliniai endokrininės sistemos ardomųjų savybių nustatymo kriterijai ir iš dalies keičiamas Reglamento (EB) Nr. 1107/2009 II priedas. (OL L 101, 2018 4 20, p. 33).